ศาลฯ นัดแถลงด้วยวาจา-ลงมติวินิจฉัยคำร้องกกต. ชี้ชะตาพรรค “ไทยรักษาชาติ” 7 มี.ค.นี้
ศาลรัฐธรรมนูญนัดแถลงด้วยวาจา-ลงมติวินิจฉัยคำร้องกกต. ชี้ชะตายุบพรรค "ทษช." 7 มี.ค.นี้
27 ก.พ. 2562

สืบเนื่องจากในวันนี้ (27 ก.พ.) ศาลรัฐธรรมนูญ มีนัดหมายพิจารณาคดียุบพรรคไทยรักษาชาติ (ทษช.) จากการเสนอชื่อทูลกระหม่อมหญิงอุบลรัตนราชกัญญา สิริวัฒนาพรรณวดี เป็นแคนดิเดตบัญชีรายชื่อพรรค หลังมีมติเป็นเอกฉันท์ รับคำร้องจากคณะกรรมการการเลือกตั้ง (กกต.) ที่ขอให้วินิจฉัยยุบพรรค กรณีเข้าข่ายกระทำผิด พ.ร.บ.ประกอบรัฐธรรมนูญว่าด้วยพรรคการเมืองมาตรา 92
ล่าสุด ศาลรัฐธรรมนูญ ได้พิจารณาคำร้องกรณีคณะกรรมการการเลือกตั้ง (กกต.) ขอให้พิจารณาวินิจฉัยเพื่อมีคำสั่งยุบพรรคไทยรักษาชาติ (ทษช.) แล้ว เนื่องจากมีผู้เกี่ยวข้องยื่นคำร้องต่อศาลรัฐธรรมนูญหลายราย ซึ่งศาลรัฐธรรมนูญจะได้พิจารณาสั่งในวันนัดพิจารณาต่อไป
ทั้งนี้ ศาลรัฐธรรมนูญ ได้อภิปรายเพื่อนำไปสู่การวินิจฉัยแล้วเห็นว่าคดีมีพยานหลักฐานเพียงพอที่จะพิจารณาวินิจฉัยได้ จึงไม่ทำการไต่สวน ตาม พ.ร.บ.ประกอบรัฐธรรมนูญว่าด้วยวิธีพิจารณาของศาลรัฐธรรมนูญ พ.ศ.2561 มาตรา 58 วรรคหนึ่ง และกำหนดประเด็นที่ต้องพิจารณาวินิฉัย ศาลรัฐธรรมนูญกำหนดนัดแถลงด้วยวาจา ปรึกษาหารือ และลงมติในวันพฤหัสบดีที่ 7 มี.ค.62 เวลา 13.30 น. และนัดอ่านคำวินิฉัยให้คู่กรณีฟังในวันเดียวกัน เวลา 15.00 น. แจ้งวันเวลานัดอ่านคำวินิจฉัยดังกล่าวให้คู่กรณีทราบ